Ejja nibdew minn punt bażiku. Id-disinji tal-artist C215 huma ħelwin, iżda għalija ma narahomx partikolarment artistiċi. Rajt graffiti magħmulha minn artisti Maltin li huma ferm isbaħ u iktar oriġinali (eż Msida Skate Park). Caravaggio? Daqxejn twaħħil fil-Barokk, għalkemm id-disinji fihom l-interess u l-umoriżmu tagħhom. Iżda fl-aħħar mill-aħħar, lill-MaltaPost kienet ser toqtolhom kieku ħallewhom ftit ieħor? Ma naħsibx. Iżda din l-istorja kollha tikxef problema fundamentali fil-Belt Valletta, u dak kollu li jiġri fil-Belt jirrifletti l-problemi anke tal-bqija tal-pajjiż. Il-problema hija l-inkapaċita kollettiva li għandna li nsibu kompromess. Xi ħadd pinġa fuq kaxxa tal-ittri? L-għażliet kienu tnejn: Neħħi kollox għax imbarazz u rridu d-dinja tibqa' kif inhi issa f'dal-ħin u mument Ixgħel xemgħa quddiemha għax dik hi 'arti' Fiż-żewġ każijiet, il-kaxxa tal-ittri saret oġġett ta' kult. Simbolu ta' ordni soċjali u kodiċi morali mill-għola. Iżda d-dinja ma timxix hekk. Mhux kull ma nagħmlu huwa dejjiemi. Anzi, 90% tax-xogħol kreattiv tal-bniedem huwa magħmul biex jinqered. Ma ninsewx li mal-knejjes, palazzi u statwi tal-Barokk, l-istess artisti ħadmu xenarji, arki trijonfali, karrijiet u spettakli ta' kull xorta li kienu maħluq għal ħajja qasira. Ħarsu lejn il-gastronomija; kapolavuri tal-ikel maħlquni biex ittegħmhom għal ftit sekondi biss. U hawnhekk naslu għall-qofol tal-problema: Il-Belt mhux mużew. Il-Belt hija ħlejqa ħajja. Tisma' ħafna 'esperti' jippontifikaw fuq is-sbuħija tal-bini tal-Belt, l-importanza storika, il-ġmiel estetiku...kollu minnu, iżda kollu ma jiswa xejn mingħajr il-bniedem. Ma nazzardax ngħid 'mingħajr il-Beltin', għax il-Belt hija wirt dinji, u għalhekk hi ta' kulħadd u ma hi ta' ħadd. X'jiswa li jkollok knisja rrestawrata u ħadd ma jużaha? Jew li jkollok attivita fil-Belt u kulħadd jibqa' mwaħħal fi Strada Rjali mal-ħwienet u l-gabbani tal-ikel? Valletta 2018 dalwaqt magħna, u iktar ma jgħaddi ż-żmien iktar din id-data tinħass bħala ' ' fuq il-Belt. Qisu dak kollu li nagħmlu, jrid jgħaddi mill-għarbiel ta' V18. Iżda V18 mhux għarbiel. V18 huwa l-quċċija ta' Malta tas-seklu 21, u f'idejna nagħżlu t-triq li ser nieħdu għall-Ġejjieni. Kaxxa tal-Ittri fil-Belt U hawnhekk nixtieq nagħlaq b'appell lill-MaltaPost: Jaħasra, qlajtu panik għalxejn! Vera forsi hemm kaxex minnhom li huma storiċi, imma ma naħsibx li għadhom biż-żebgħa oriġinali, daqs kemm hi oriġinali t-tabbella bil-ħinijiet tal-ġbir invitata ġo fihom. Kieku ħaddimtu raskom kontu taqbdu lil C215 u kif kien għadu Malta tgħidulu biex fid-disinji tiegħu ideffes naqra ittra jew imqar il-logo tal-kumpanija...u kien ikollkom daqxejn ta' riklam oriġinali u kulħadd kien ikun kuntent. Imbagħad kif jaqleb Jannar, u kulħadd ikun wisq stordut bl-ikel u x-xorb tal-Milied, aqbdu erba' laned żebgħa ħomor, u iżbgħu kollox... ...u sibu artist ieħor joħloq riklam ieħor għal xi sett bolol ġodda li ser toħorġu, jew xi inċentiva postali ġdida!
Ibgħatha bil-Posta...